
Eiropas Savienības kohēzijas politikas programmas 2021.–2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu" 4.2.2.8. pasākuma "Latviešu valodas apguves piedāvājuma paplašināšana" īstenošanas noteikumi
Izdoti saskaņā ar Eiropas Savienības fondu
2021.–2027. gada plānošanas perioda vadības likuma
19. panta 6. un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu" 4.2.2.8. pasākumu "Latviešu valodas apguves piedāvājuma paplašināšana" (turpmāk – pasākums);
· 1.2. pasākuma mērķi;
· 1.3. prasības Eiropas Sociālā fonda Plus projekta (turpmāk – projekts) iesniedzējam, finansējuma saņēmējam un projekta sadarbības partnerim;
· 1.4. pasākumam plānoto un pieejamo finansējumu;
· 1.5. atbalstāmo darbību un izmaksu attiecināmības nosacījumus;
· 1.6. vienkāršoto izmaksu piemērošanas nosacījumus un kārtību.
· 2. Pasākuma mērķis ir sagatavot jaunus latviešu valodas kā svešvalodas skolotājus, lai nodrošinātu mūsdienīgas latviešu valodas mācīšanas metodes pieaugušajiem.
· 3. Pasākuma mērķa grupa ir personas ar latviešu valodas prasmi vismaz vidējā līmeņa 2. pakāpē (B2), kuras ieguvušas šādu izglītību:
· 3.1. vismaz pirmā cikla augstāko izglītību latviešu filoloģijā, tai skaitā ārvalstu augstskolā;
· 3.2. vismaz pirmā cikla augstāko izglītību un apguvušas latviešu filoloģijai atbilstošu studiju kursu vismaz 12 kredītpunktu apjomā, tai skaitā ārvalstu augstskolā;
· 3.3. vismaz pirmā cikla augstāko izglītību ar latviešu filoloģiju nesaistītā nozarē (tai skaitā Eiropas Savienības valodas, psiholoģija, pedagoģija, sociālais darbs u. c., kā arī personas, kas absolvējušas diasporas pedagogu profesionālās pilnveides tālmācības programmu) un sekmīgi nokārtojušas finansējuma saņēmēja organizētu iestājpārbaudījumu latviešu filoloģijā.
· 4. Pasākuma ietvaros tiek finansēta Latvijas augstskolas izstrādāta un īstenota pirmā cikla profesionālās augstākās izglītības latviešu valodas studiju programma (pēc bakalaura, profesionālā bakalaura, pirmā cikla profesionālās augstākās izglītības programmas apguves), kas nodrošina latviešu valodas kā svešvalodas skolotāju sagatavošanu pieaugušajiem (turpmāk – latviešu valodas studiju programma).
· 5. Pasākuma ietvaros ir sasniedzami šādi uzraudzības rādītāji:
· 5.1. iznākuma rādītājs – līdz 2028. gada 31. decembrim nacionāla, reģionāla vai vietēja mēroga valsts administrācijas vai sabiedrisko pakalpojumu iestāžu un pakalpojumu skaits, kas saņēmuši atbalstu, – 1, tai skaitā līdz 2024. gada 31. decembrim – 1;
· 5.2. rezultāta rādītājs – līdz 2028. gada 31. decembrim iestādes, kas ieviesušas uzlabojumus izglītības un mācību sistēmu kvalitātei, efektivitātei un atbilstībai darba tirgum, – 1;
· 5.3. nacionālie rādītāji:
· 5.3.1. līdz 2025. gada 31. decembrim izstrādāta un licencēta latviešu valodas studiju programma – 1;
· 5.3.2. līdz 2028. gada 31. decembrim sagatavoti latviešu valodas kā svešvalodas skolotāji pieaugušajiem – vismaz 100 (ar elastības finansējumu).
· 6. Pasākuma ietvaros plānotais kopējais attiecināmais finansējums ir 730 800 euro (no tā elastības finansējums 115 302 euro), tai skaitā Eiropas Sociālā fonda Plus (turpmāk – ESF+) finansējums – 621 180 euro (no tā elastības finansējums 98 007 euro) un valsts budžeta līdzfinansējums – 109 620 euro (no tā elastības finansējums – 17 295 euro). Maksimālais ESF+ finansējuma apmērs nepārsniedz 85 % no projekta kopējā attiecināmā finansējuma.
· 7. Projekta iesniegumā pasākuma īstenošanai kopējo pasākumam pieejamo attiecināmo finansējumu plāno ne vairāk kā 615 498 euro apmērā, tai skaitā ESF+ finansējumu – 523 173 euro apmērā, valsts budžeta līdzfinansējumu  – 92 325 euro apmērā.
· 8. Atbildīgā iestāde pēc Eiropas Komisijas lēmuma par vidusposma pārskatu var ierosināt no 2026. gada 1. janvāra palielināt pasākumam pieejamo kopējo finansējumu līdz šo noteikumu 6. punktā minētajam plānotajam kopējam attiecināmā finansējuma apmēram.
· 9. Pasākumu īsteno ierobežotas projektu iesniegumu atlases veidā.
· 10. Pasākumu īsteno vienā projektu iesniegumu atlases kārtā par visu pasākumam pieejamo granta atbalsta finansējumu.
· 11. Pasākuma ietvaros atbildīgās iestādes funkcijas pilda Izglītības un zinātnes ministrija.
II. Prasības projekta iesnieguma iesniedzējam, finansējuma saņēmējam un projekta sadarbības partnerim
· 12. Projekta iesniedzējs pasākuma ietvaros ir Latvijas Universitāte, kas pēc projekta iesnieguma apstiprināšanas ir finansējuma saņēmējs.
· 13. Finansējuma saņēmējs projektu īsteno sadarbībā ar Latviešu valodas aģentūru. Finansējuma saņēmējs sadarbības partneri iesaista šo noteikumu 18.1.1. apakšpunktā minētās atbalstāmās darbības īstenošanā.
· 14. Finansējuma saņēmējs šo noteikumu 18.1.1. apakšpunktā minētās atbalstāmās darbības īstenošanā kā projekta ekspertus var piesaistīt arī citu Latvijas vai ārvalstu augstskolu docētājus.
· 15. Projekta iesniedzējs sagatavo projekta iesniegumu atbilstoši projekta iesniegumu atlases nolikumā (turpmāk – atlases nolikums) noteiktajām prasībām un iesniedz to sadarbības iestādē, izmantojot Kohēzijas politikas fondu vadības informācijas sistēmas elektronisko vidi. Papildus atlases nolikumā noteiktajām prasībām projekta iesniedzējs projekta iesnieguma pielikumā pievieno šādus dokumentus:
· 15.1. mērķauditorijas piesaistes un komunikācijas plānu, kuru saskaņo ar atbildīgo iestādi;
· 15.2. latviešu valodas studiju programmas satura ieviešanas plānu.
· 16. Pēc projekta iesnieguma apstiprināšanas finansējuma saņēmējs ar sadarbības partneri slēdz sadarbības līgumu atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, paredzot tajā pušu tiesības, pienākumus un atbildību, sadarbības partnera īstenojamās atbalstāmās darbības un sasniedzamos rādītājus.
· 17. Finansējuma saņēmējs izstrādā nosacījumus, kā tas pārliecinās par interešu konflikta neesību, tostarp identificē apstākļus, kuri izraisa vai var izraisīt interešu konfliktu, kas rada apdraudējumu vai kaitējumu projekta īstenošanā, nosaka veicamos pasākumus un izstrādā darbības plānu interešu konflikta preventīvai novēršanai un gadījumiem, kad interešu konflikts ir atklāts. Finansējuma saņēmējs un sadarbības partneris paraksta interešu konflikta neesības apliecinājumu.
III. Atbalstāmās darbības un izmaksas
· 18. Pasākuma ietvaros ir atbalstāmas šādas darbības:
· 18.1. projekta īstenošana:
· 18.1.1. latviešu valodas studiju programmas izstrāde un licencēšana;
· 18.1.2. latviešu valodas studiju programmas aprobācija;
· 18.1.3. licencētas latviešu valodas studiju programmas iekļaušana studiju virziena akreditācijas lapā;
· 18.1.4. komunikācijas pasākumi latviešu valodas studiju programmas mērķauditorijas piesaistei un atlasei;
· 18.2. projekta vadība;
· 18.3. komunikācijas un vizuālās identitātes prasību nodrošināšanas pasākumi par projekta īstenošanu.
· 19. Pasākumā ir attiecināmas šādas izmaksu pozīcijas:
· 19.1. tiešās attiecināmās izmaksas, kas ir tieši saistītas ar projekta darbību īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma;
· 19.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta darbību īstenošanai un projekta rezultātu sasniegšanai.
· 20. Šo noteikumu 19.1. apakšpunktā minētās tiešās attiecināmās izmaksas ietver šādas izmaksu pozīcijas:
· 20.1. tiešās attiecināmās personāla izmaksas:
· 20.1.1. projekta vadības personāla izmaksas (izņemot virsstundas) šo noteikumu 18.2. un 18.3. apakšpunktā minēto atbalstāmo darbību īstenošanai atbilstoši atbildīgās iestādes apstiprinātajai vienkāršoto izmaksu metodikai, kas saskaņota ar vadošo iestādi;
· 20.1.2. projekta īstenošanas personāla izmaksas (izņemot virsstundas) šo noteikumu 18.1. apakšpunktā minēto atbalstāmo darbību īstenošanai, kuras paredzētas finansējuma saņēmēja un sadarbības partnera projekta īstenošanas personālam atbilstoši atbildīgās iestādes apstiprinātajai vienkāršoto izmaksu metodikai, kas saskaņota ar vadošo iestādi;
· 20.2. mērķstipendijas latviešu valodas studiju programmā studējošajiem – līdz 280 euro mēnesī;
· 20.3. finansējuma saņēmējam un sadarbības partnerim nepieciešamā aprīkojuma, biroja mēbeļu un tehnikas, datorprogrammu un licences iegādes vai īres izmaksas (tai skaitā aprīkojuma uzturēšanas un remonta izmaksas) jaunu darba vietu radīšanai vai gadījumos, ja esošo darba vietu aprīkojums ir nolietojies un tiek norakstīts, – ne vairāk kā 3000 euro vienai darba vietai visā projekta īstenošanas laikā, ja projekta vadības vai īstenošanas personāls ir nodarbināts projektā uz darba līguma pamata. Ja projekta vadības vai īstenošanas personāls ir nodarbināts nepilnu darba laiku vai daļlaiku, jaunradītas darba vietas aprīkojuma iegādes vai īres izmaksas ir attiecināmas proporcionāli darba slodzes procentuālajam sadalījumam un nodarbinātā iesaistes periodam projektā;
· 20.4. projekta komunikācijas un vizuālās identitātes prasību nodrošināšanas pasākumu izmaksas finansējuma saņēmējam šo noteikumu 18.3. apakšpunktā minētās atbalstāmās darbības īstenošanai;
· 20.5. pakalpojumu izmaksas horizontālā principa "Vienlīdzība, iekļaušana, nediskriminācija un pamattiesību ievērošana" darbību īstenošanai, tai skaitā ekspertu konsultācijas, pandusu, riteņkrēslu pacēlāju noma, indukcijas cilpu noma, zīmju valodas tulka, reāllaika transkripcijas, subtitru nodrošināšana latviešu valodas studiju programmā studējošajiem vai projekta vadības un īstenošanas personālam (ja nepieciešams), kā arī studiju programmas mācību līdzekļu, komunikācijas un vizuālās identitātes materiālu sagatavošana un izplatīšana piekļūstamos formātos, nodrošinot to uztveramību ar vairāk nekā vienu sensoro kanālu;
· 20.6. pakalpojumu izmaksas, tai skaitā tulkošanas izmaksas, latviešu valodas studiju programmas licencēšanas un licencētas latviešu valodas studiju programmas iekļaušana studiju virziena akreditācijas lapā, komunikācijas pasākumi latviešu valodas studiju programmas mērķauditorijas piesaistei un atlasei šo noteikumu 18.1. apakšpunktā minēto atbalstāmo darbību īstenošanai.
· 21. Ja projekta īstenošanas laikā atbildīgā iestāde vai vadošā iestāde izstrādā vienkāršoto izmaksu metodiku kādām no šo noteikumu 20. punktā minētajām izmaksām, tām piemēro atbildīgās vai vadošās iestādes izstrādāto metodiku atbilstoši metodikā noteiktajam spēkā stāšanās brīdim un nosacījumiem.
· 22. Šo noteikumu 19.2. apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 20.1. apakšpunktā minētajām tiešajām attiecināmajām personāla izmaksām, ko aprēķina tikai tām izmaksām, kas radušās uz darba tiesisko attiecību pamata.
· 23. Pievienotās vērtības nodoklis uzskatāms par attiecināmām izmaksām saskaņā ar Eiropas Parlamenta un Padomes 2021. gada 24. jūnija Regulas (ES) Nr.  2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula Nr. 2021/1060), 64. panta 1. punkta "c" apakšpunktā ietvertajiem nosacījumiem.
· 24. Pasākuma ietvaros finansējuma saņēmējam izmaksas ir attiecināmas, ja tās atbilst šajos noteikumos minētajām izmaksu pozīcijām un ir radušās no šo noteikumu spēkā stāšanās dienas.
· 25. Sadarbības partnerim izmaksas ir attiecināmas pēc šo noteikumu 16. punktā minētā sadarbības līguma noslēgšanas, bet ne agrāk kā no dienas, kad noslēgta vienošanās par projekta īstenošanu.
IV. Pasākuma īstenošanas nosacījumi
· 26. Finansējuma saņēmējs informē mērķa grupu par projekta atbalsta pasākumiem, izmantojot atbilstošus un piekļūstamus komunikācijas kanālus un metodes informēšanai un saskaņā ar šo noteikumu 15.1. apakšpunktā norādīto mērķauditorijas piesaistes un komunikācijas plānu.
· 27. Projekta iesniedzējs sadarbībā ar potenciālo projekta sadarbības partneri izstrādā latviešu valodas studiju programmas satura ieviešanas plānu.
· 28. Finansējuma saņēmējs izstrādā studējošo uzņemšanas noteikumus latviešu valodas studiju programmā un pretendentu atlases nolikumu, slēdz līgumu ar pretendentiem, kuri atbilst šo noteikumu 3. punkta nosacījumiem, par dalību projektā un mērķstipendijas saņemšanu. Līgumā nosaka pušu tiesības, pienākumus un atbildību, kā arī mērķstipendijas izmaksas nosacījumus.
· 29. Latviešu valodas studiju programmā studējošajiem mērķstipendijas un latviešu valodas studiju programmas apguvi nodrošina atbilstoši izvēlētās latviešu valodas studiju programmas apakšprogrammas ilgumam (attiecīgi līdz 10 vai līdz 14 mēnešiem).
· 30. Projekta īstenošanas uzraudzībai Izglītības un zinātnes ministrija kā nozares ministrija izveido projekta uzraudzības padomi, kurā uzaicina piedalīties Kultūras ministrijas, Sabiedrības integrācijas fonda un Izglītības kvalitātes valsts dienesta pārstāvjus. Projekta uzraudzības padomes sastāvā novērotāja statusā var tikt iekļauti pārstāvji arī no citām organizācijām un institūcijām, tai skaitā  no sadarbības iestādes. Padomes darbību nosaka Izglītības un zinātnes ministrijas izstrādāts un apstiprināts nolikums. Pirmo projekta uzraudzības padomes sēdi sasauc ne vēlāk kā trīs mēnešus pēc tam, kad noslēgta vienošanās par projekta īstenošanu.
· 31. Finansējuma saņēmējs vismaz vienu reizi sešos mēnešos sniedz ziņojumu projekta uzraudzības padomei par projekta īstenošanas progresu, tai skaitā par īstenotajiem mērķa grupas informēšanas pasākumiem, šo noteikumu 5.3. apakšpunktā  noteiktā rādītāja sasniegtajām vērtībām, atgriezenisko saiti no latviešu valodas studiju programmā studējošajiem par latviešu valodas studiju programmas saturu un atbilstību viņu vajadzībām, apmeklējumu un studējošo atskaitīšanu projekta laikā, par veiktajiem un nepieciešamajiem uzlabojumiem pasākuma īstenošanā.
· 32. Finansējuma saņēmējs pasākuma ietvaros īsteno projektu, kas nav saistīts ar saimnieciskās darbības veikšanu.
· 33. Publiskos iepirkumus finansējuma saņēmējs veic atklātā, pārredzamā, nediskriminējošā un konkurenci nodrošinošā, sociāli atbildīgā veidā un saskaņā ar normatīvajiem aktiem publisko iepirkumu jomā. Projekta ietvaros ir atbalstāma vides prasību un inovatīva risinājuma integrēšana preču un pakalpojuma iepirkumos (zaļais publiskais iepirkums un inovāciju publiskais iepirkums).
· 34. Projekta īstenošanas laikā finansējuma saņēmējam ir iespēja saņemt avansu, to var izmaksāt pa daļām. Viens avansa maksājums nepārsniedz 30 procentus no projektam piešķirtā Eiropas Sociālā fonda Plus finansējuma un valsts budžeta līdzfinansējuma kopsummas. Finansējuma saņēmējam  avansa un starpposma maksājumu kopsumma var būt 100 procenti no projektam piešķirtā Eiropas Sociālā fonda Plus finansējuma un valsts budžeta līdzfinansējuma kopsummas.
· 35. Finansējuma saņēmējs veic komunikācijas un vizuālās identitātes prasību nodrošināšanas pasākumus saskaņā ar regulas Nr. 2021/1060  47. un 50. pantu un noteikumiem, kas nosaka kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, kā arī ievēro Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijas.
· 36. Finansējuma saņēmējs informāciju par projekta īstenošanas gaitu savā tīmekļvietnē aktualizē, tiklīdz tā pieejama, bet ne retāk kā reizi trijos mēnešos.
· 37. Finansējuma saņēmējs uzkrāj datus par:
· 37.1. šo noteikumu 5.3. apakšpunktā minēto nacionālo rādītāju izpildi;
· 37.2. horizontālā principa "Vienlīdzība, iekļaušana, nediskriminācija un pamattiesību ievērošana"  rādītājiem:
· 37.2.1. izstrādāto vai pilnveidoto stratēģiju, izglītības programmu, metodisko līdzekļu, vadlīniju, mācību līdzekļu (tai skaitā digitālo) skaits, kuros integrēti jautājumi par dzimumu līdztiesību, personu ar invaliditāti vienlīdzīgām iespējām, diskriminācijas novēršanu vecuma, etniskās piederības un citu iemeslu dēļ, kā arī pamattiesību jautājumi, tostarp par tiesiskajiem un praktiskajiem aspektiem;
· 37.2.2. personu skaits, kuras ir piedalījušās apmācību programmās, kurās ir integrēti jautājumi par dzimumu līdztiesības, personu ar invaliditāti vienlīdzīgu iespēju, vecuma nediskriminācijas, etniskās u. c. piederības un pamattiesību jautājumiem, tostarp par  tiesiskajiem un praktiskajiem aspektiem;
· 37.3. atbalstu saņēmušām  šo noteikumu 3. punktā minētajām personām.
· 38. Finansējuma saņēmējs nodrošina personu datu apstrādi saskaņā ar Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 5. panta 1. punkta "a" apakšpunktu likumīgā, godprātīgā un datu subjektam pārredzamā veidā.
· 39. Projekta īstenošanas gaitā radušos izmaksu sadārdzinājumu finansējuma saņēmējs sedz no saviem līdzekļiem un nodrošina nepārklāšanos ar citiem valsts un ārvalstu finanšu atbalsta instrumentiem un dubultā finansējuma neiestāšanos.
· 40. Projektu īsteno saskaņā ar noslēgto vienošanos par projekta īstenošanu, bet ne ilgāk kā līdz 2028. gada 31. decembrim.
· 41. Projekta īstenošanas vieta ir Latvijas Republikas teritorija.

